钦定古今图书集成/明伦汇编/官常典/第485卷 > 田弘
## 钦定古今图书集成/明伦汇编/官常典/第485卷 > 田弘

按《周书》本传，“弘字广略，高平人也。少慷慨，志立功名，
膂力过人，敢勇有谋略。魏永安中，陷于万俟丑奴。尔
朱天光入关，弘自原州归顺，授都督。及太祖初统众，
弘求谒见，乃论世事，深被引纳，即处以爪牙之任。又
以迎魏孝武功，封鹑阴县子，邑五百户。太祖尝以所
著铁甲赐弘云：‘天下若定，还将此甲示孤也’。”大统三
年，转帅都督，进爵为公。从太祖复弘农，战沙苑，解洛
阳围，破河桥阵，弘功居多，累蒙殊赏，赐姓纥干氏。寻
授原州刺史。以弘勋望兼至，故以衣锦荣之。太祖在
同州，文武并集，乃谓之曰：“人人如弘尽心，天下岂不
早定。”即授车骑大将军、仪同三司。魏废帝元年，加骠
骑大将军、开府仪同三司。平蜀之后，梁信州刺史萧
韶等各据所部，未从朝化，诏弘讨平之。又讨西平叛
羌及凤州叛氐等，并破之。弘每临阵，摧锋直前，身被
一百馀箭，破骨者九，马被十槊，朝廷壮之。信州群蛮
反，又诏弘与贺若敦等平之。孝闵帝践阼，进爵雁门
郡公，邑通前二千七百户。保定元年，出为岷州刺史。
弘虽武将，而动遵法式，百姓颇安之。三年，从隋公杨
忠伐齐，拜大将军。明年，又从忠东伐，师还，乃旋所镇。
吐谷浑寇西边，宕昌羌潜相应接。诏弘讨之，获其二
十五王，拔其七十二栅，遂破平之。天和二年，陈湘州
刺史华皎来附，弘从卫公直赴援，与陈人战，不利，仍
以弘为江陵总管。及陈将吴明彻来寇，弘与梁主萧
岿退保纪南，令副总管高琳拒守。明彻退，乃还江陵。
寻以弘为仁寿城主，以逼宜阳。齐将段孝先、觓律明
月出军定陇，以为宜阳援。弘与陈公纯破之，遂拔宜
阳等九城。以功增邑五百户，进位柱国大将军。建德
二年，拜大司空，迁少保。三年，出为总管襄郢昌丰唐
蔡六州诸军事、襄州刺史。薨于州。子恭嗣。